Solidariteit skiet kolskoot teen Denel - Solidariteit WêreldSolidariteit Wêreld
Tuis › Nuuskantoor › Solidariteit skiet kolskoot teen Denel
Uithou, moed hou en aanhou. Hierdie woorde kan sekerlik die lewenswyse en werketiek beskryf van die hardwerkende mans en vroue wat by Denel, die staatsbeheerde wapenvervaardiger, werksaam is. Nie net het hierdie bekwame personeellede die wêreld se geduld nie, maar weet hulle en hul Solidariteit-verteenwoordigers ook nie van tou opgooi nie.
Solidariteit, wat namens sy lede by Denel reeds in 'n jare lange stryd betrokke is met hierdie staatsinstelling wat weens swak bestuur, korrupsie en staatskaping bankrot is en nie in staat is om sy pligte teenoor sy werknemers en ander skuldeisers na te kom nie, het na 'n harde en uitmergelende stryd daarin geslaag om 'n skikking namens sy lede met Denel te bereik.
Denel, wat reeds vir langer as 'n jaar nie in staat is om sy personeel se salarisse te betaal nie, se finansiële posisie lyk asof dit oor die afgelope jaar nie enigsins verbeter het nie en pogings deur dié staatsinstelling, wat geen tot power resultate opgelewer het, het daartoe gelei dat volgehoue druk deur Solidariteit Denel met geen ander keuse gelaat het as om onder die druk in te gee nie.
In Augustus 2020 het Solidariteit 'n regsaksie teen Denel ingestel om sy lede te beskerm teen die roekelose manier waarop Denel met die inkomste en lewens van sy hardwerkende personeel omgaan. Op 4 Augustus 2020 het regter André van Niekerk in die Arbeidshof in Johannesburg in die guns van die werknemers van Denel beslis, wat beteken het dat Denel nie slegs die salarisse van Mei tot Junie 2020 moet betaal nie, maar ook dat hy enige aftrekkings vir die tydperk van April tot Julie 2020 aan die relevante instellings moet oorbetaal.
Dit was egter nie die eerste keer dat Denel om dieselfde rede in die moeilikheid beland het nie, maar ten spyte daarvan het Denel in 2020 die finansiële probleme wat die instelling reeds geruime tyd ondervind het, aan die gevolge van die Covid-19-pandemie toegeskryf. Dit is egter danksy geskiedkundige probleme dat Denel hom in dié toestand bevind en indien Denel hom nie aan staatskaping, korrupsie en blote swak bestuur skuldig gemaak het nie, sou die hede en die toekoms nie so 'n donker prentjie gewees het nie.
"Die probleem het nie ontstaan as gevolg van die Covid-19-pandemie nie, maar as gevolg van jarelange vrot bestuur, korrupsie en staatskaping." – Helgard Cronje, die adjunkhoofsekretaris van die openbare bedryf by Solidariteit
Om die vertroue wat Denel se werknemers in dié staatsinstelling gehad het 'n verdere knou toe te dien, het Denel nie by die bevel van regter Van Niekerk gehou nie en is die geld wat aan Denel se werknemers verskuldig is, nie aan hulle oorbetaal nie.
In Augustus vanjaar, 'n jaar nadat Solidariteit die stryd namens sy lede wou begrawe, vertel die waarnemende uitvoerende hoof van Denel, William Hlakoane, aan die parlement dat die wapenvervaardiger sy personeel R636 miljoen en sy verskaffers R900 miljoen skuld. Denel as werkgewer, wat duisende werknemers in diens het, het ook nie LBS en BTW betaal nie.
In dié tydperk het Denel ook nie sy werknemers se mediesefondsgeld, vakbondfooie, pensioenfondsgelde, sterfte- en ongeskiktheidsdekking betaal nie.
Denel se salarisrekening beloop tussen R140 miljoen en R150 miljoen per maand. In die tydperk van Mei tot Junie 2020 het werknemers so min soos 20% van hulle maandelikse salaris ontvang. Julie 2020 se salaris het in twee aparte betalings geskied, maar werknemers het weer nie hul volle salarisse ontvang nie. In die tydperk daarna tot Augustus 2021 het werknemers herhaaldelik dieselfde ondervinding beleef en moes hulle bakhand staan om enige vergoeding te ontvang.
Omdat Denel versuim het om die beslissing na te kom deur die agterstallige salarisse te betaal, het Solidariteit die regsproses voortgesit, waarna die balju beslag gelê het op bates van Denel. Die bates sou per veiling op Vrydag 17 September 2021 verkoop word, waarna Solidariteit self elke lid se uitstaande geld sou invorder.
Denel het egter geen keuse gehad as om vroeër vandeesweek met Solidariteit te vergader nie en moes noodgedwonge die saak skik om te verhoed dat die veiling voortgaan.
Tydens die vergadering tussen Solidariteit en Denel is 'n skikkingsooreenkoms tussen die twee betrokke partye vir Solidariteit se lede bespreek. Solidariteit het daarin geslaag om Denel te dwing om die uitstaande salarisse wat tussen Mei en Julie 2020 nie aan sy lede betaal is nie, na meer as 'n jaar aan sy werknemers te betaal.
Hoewel die oorlog nog nie gewen is nie, het dié groot mylpaal in die sage enorme betekenis vir elke Solidariteit-lid en hul gesinne wat in dié tydperk totaal afhanklik was van kospakkies wat deur Solidariteit aan verskeie lede voorsien is.
Solidariteit is slaggereed vir die verloop van die sage, wat op 07 Oktober 2021 in die Arbeidshof in Johannesburg aangehoor word, waar Solidariteit Denel voor die hof daag oor die uitstaande salarisse van elke Solidariteit-lid wat by Denel werksaam is vir die tydperk van Augustus 2020 tot op hede, aangesien werknemers steeds nie vir hul harde werk vergoed word nie.
Volgens Derek Mans, spesialis in verdediging en lugvaart by Solidariteit, is hierdie oorwinning 'n voorbeeld van Solidariteit se harde en toegewyde werk wat 'n staatsinstelling pakslae gee oor hulle hul eie werknemers se salarisse wil plunder om hulle eie korrupsie te befonds. Eskom se beurtkrag het nou Denel se beurtsalarisse geword. Hy voer aan dat Solidariteit reeds die pad stap waar hulle korrupte staatsinstellings en kaders laat boet vir hulle misdrywe om sodoende te verseker dat belastingbetalers se geld nie vermors word nie.
Solidariteit het meer as 900 lede by Denel sowel as voormalige werknemers wat steeds nie deur Denel vergoed word nie. In dié tydperk moes verskeie Denel-werknemers bedank om toegang tot hul pensioengeld te verkry omdat hulle met geen ander keuse gelaat is nie en dit vir baie van hierdie werknemers die enigste manier was om vir 'n inkomste te sorg.
Die mans en vroue se toewyding spreek boekdele van hul integriteit as werknemers en as mense. Denel moet hulle dus nie slegs vergoed vir die werk wat hulle doen nie, maar hul dienste behoort hoog op prys gestel te word. In 'n tyd waar die vaardighede wat Denel van sy werknemers vereis al hoe skaarser word, sou 'n mens dink dat 'n instelling wat voorheen as een van die wêreld se bestes beskou is, meer moeite sou doen om na sy werknemers se finansiële welstand om te sien om sodoende te verhoed dat hul dienste verlore gaan in 'n mededingende werkomgewing.
Alhoewel die proses lank geneem het om te voltooi en Denel se werknemers moeilike en onsekere tye moes trotseer, is dit werklik vir Solidariteit en elke verteenwoordiger wat gespook het om geregtigheid te laat seëvier, 'n reuse-oorwinning. Daar is honderde verhale van swaarkry wat Denel se werknemers kan deel, maar dit is juis vir elkeen van julle vir wie Solidariteit ingetree het. Solidariteit is hoffiks en gereed om Denel 'n groot slag toe te dien.